Θύμα της κωλυσιεργίας των αρχών να προσαρμοστούν στα νέα δεδομένα, καθώς και της καθυστέρησης τους στην αξιοποίηση της γνώσης, ακόμη και της εφαρμογής υπουργικών αποφάσεων, έπεσε ένας επιχειρηματίας καλλιεργητής κλωστικής κάνναβης, ο οποίος συνελήφθη σήμερα στα Χανιά με την κατηγορία της κατοχής ναρκωτικών. Ο Σεραφείμ Κανδύλας, ιδρυτικό μέλος του συνεταιρισμού βιολογικής-κλωστικής κάνναβης Kannabio, που δραστηριοποιείται στον συγκεκριμένο χώρο για περισσότερα από 20 χρόνια, μάταια προσπαθούσε να εξηγήσει στους λιμενικούς που τον συνέλαβαν στη Σούδα, κατόπιν «υπόδειξης» του εκπαιδευμένου σκύλου που μυρίζεται το χασίς, ότι το αλεύρι κάνναβης και τα σαπούνια κάνναβης που είχε πάνω του ήταν προϊόντα της νόμιμης και αδειοδοτημένες εργασίας του.Ο εισαγγελέας άσκησε κανονικά διώξεις, τις οποίες ο Σεραφείμ Κανδύλας αντιμετωπίζει... «χαλαρά», καθώς τα δείγματα στάλθηκαν στο χημείο του κράτους, όπου αναμένεται να αποδειχτεί η νομιμότητα των προϊόντων, που περιέχουν την ουσία της τετραϋδροκανναβινόλης (THC) σε ποσοστό 0,2%, κάτω δηλαδή από το επιτρεπτό όριο. Σημειώνεται ότι τον Απρίλιο του 2016 υπογράφτηκε η Κοινή Υπουργική Απόφαση (ΚΥΑ) που ρυθμίζει τους όρους και τις προϋποθέσεις για την καλλιέργεια της κλωστικής ή βιομηχανικής κάνναβης στην χώρα μας.Πάντως, αυτή δεν είναι η πρώτη φορά που ο επιχειρηματίας έχει μπλεξίμα με τον Νόμο, μιας και πρόκειται για τον άνθρωπο που άνοιξε το πρώτο KANNABISHOP στην Ελλάδα, τον Νοέμβριο του 1997 στα Χανιά, για να συλληφθεί λίγο αργότερα, αντιμετωπίζοντας κακουργηματικές διώξεις για «διαφήμιση ναρκωτικών», οι οποίες όπως ήταν λογικό εξέπεσαν από το δικαστήριο. Ο ίδιος έκτοτε διεκδικεί αποζημίωση από το Δημόσιο, και η υπόθεση βρίσκεται -ακόμα- στο ΣτΕ.«Θα πρέπει οι Αρχές να είναι ενήμερες ότι έχει αλλάξει ο Νόμος, ότι η κάνναβη καλλιεργείται και συνταγογραφείται. Επανειλημμένως έχω ζητήσει από το υπουργείο Αγροτικής Αναπτύξης να προβεί στις απαραίτητες ενέργειες ενημέρωσης. Για να προχωρήσει μια καλλιέργεια πρέπει να την ενθαρρύνεις, όχι να της βάζεις εμπόδια», υπογραμμίζει ο Σεραφείμ Κανδύλας στο zougla.gr.